
หลักการ
ให้มีข้อบัญญัติองค์การบริหารส่วนตำบลควนพัง           เรื่อง  แนวทางการควบคุมการ
ประกอบกิจการ   การเคาะ  ปะผุ  พ่นสียานยนต์พ.ศ.๒๕๕๙

เหตุผล
		ด้วยกระทรวงสาธารณสุขได้ออกประกาศ  เรื่อง  กิจการที่เป็นอันตรายต่อสุขภาพพ.ศ.  ๒๕๕๘  เมื่อวันที่ ๓  มิถุนายน  ๒๕๕๘ ข้อ ๗(๑) กำหนดให้การประกอบกิจการ “การต่อประกอบเคาะพ่นสี หรือพ่นสารกันสนิมยานยนต์”เป็นกิจการที่เป็นอันตรายต่อสุขภาพโดยอาศัยอำนาจตามความในมาตรา  ๕ และมาตรา ๓๑ แห่งพระราชบัญญัติการสาธารณสุขพ.ศ.  ๒๕๓๕  และที่แก้ไขเพิ่มเติม  คณะกรรมการสาธารณสุขในคราวการประชุม ครั้งที่ ๙๗-๑/๒๕๕๙ เมื่อวันที่ ๑๖ ธันวาคม๒๕๕๘ มีมติให้ออกคำแนะนำ  เรื่อง แนวทางการควบคุมการประกอบกิจการ การเคาะ ปะผุ พ่นสียานยนต์ พ.ศ. ๒๕๕๙ ฉบับลงวันที่  ๙  กุมภาพันธ์  ๒๕๕๙ เพื่อควบคุมดูแลมิให้เกิดผลกระทบต่อสุขภาพและสภาวะความเป็นอยู่ที่เหมาะสมของประชาชน โดยอาศัยอำนาจตามความในมาตรา ๑๐(๓) แห่งพระราชบัญญัติการสาธารณสุข  พ.ศ.  ๒๕๓๕  และที่แก้ไขเพิ่มเติม เพื่อให้องค์กรปกครองส่วนท้องถิ่นใช้เป็นแนวทางในการออกข้อกำหนดของท้องถิ่นว่าด้วยการควบคุมการประกอบกิจการ การเคาะ ปะผุ พ่นสียานยนต์ประกอบกับมาตรา ๗๑ พระราชบัญญัติสภาตำบลและองค์การบริหารส่วนตำบล  พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๖) พ.ศ. ๒๕๕๒  ให้อำนาจองค์การบริหารส่วนตำบลออกข้อบัญญัติเพื่อใช้บังคับในเขตพื้นที่  องค์การบริหารส่วนตำบลควนพังจึงออกข้อบัญญัติฉบับนี้ใช้บังคับต่อไป
-สำเนา-
ข้อบัญญัติองค์การบริหารส่วนตำบลควนพัง
เรื่อง  แนวทางการควบคุมการประกอบกิจการ   การเคาะ  ปะผุ  พ่นสียานยนต์พ.ศ. ๒๕๕๙
--------------------------------
		โดยที่เป็นการสมควรตราข้อบัญญัติองค์การบริหารส่วนตำบลควนพัง  ว่าด้วยแนวทางการควบคุมการประกอบกิจการ   การเคาะ  ปะผุ  พ่นสียานยนต์
		อาศัยอำนาจตามความในมาตรา๗๑แห่งพระราชบัญญัติสภาตำบลและองค์การบริหารส่วนตำบล พ.ศ.๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่  ๖)  พ.ศ.  ๒๕๕๒  ประกอบกับคำแนะนำของคณะกรรมการสาธารณสุข เรื่อง แนวทางการควบคุมการประกอบกิจการ การเคาะ ปะผุ พ่นสียานยนต์ ฉบับลงวันที่  ๙ กุมภาพันธ์ ๒๕๕๙ที่ออกโดยอาศัยอำนาจตามความในมาตรา ๑๐ (๓)แห่งพระราชบัญญัติการสาธารณสุข พ.ศ. ๒๕๓๕  องค์การบริหารส่วนตำบลควนพังโดยความเห็นชอบของสภาองค์การบริหารส่วนตำบลควนพัง  และนายอำเภอร่อนพิบูลย์  จึงตราข้อบัญญัติไว้  ดังต่อไปนี้
		ข้อ  ๑  ข้อบัญญัตินี้เรียกว่า“ข้อบัญญัติองค์การบริหารส่วนตำบลควนพัง เรื่องแนวทางการควบคุมการประกอบกิจการ   การเคาะ  ปะผุ  พ่นสียานยนต์พ.ศ.๒๕๕๙
		ข้อ  ๒  ข้อบัญญัตินี้ให้ใช้บังคับในเขตองค์การบริหารส่วนตำบลควนพัง  เมื่อพ้นกำหนดเก้าสิบวันนับแต่วันที่ประกาศไว้โดยเปิดเผย  ณ  ที่ทำการองค์การบริหารส่วนตำบลควนพัง
		ข้อ  ๓  บรรดาข้อบัญญัติ ประกาศ  ระเบียบ  หรือคำสั่งอื่นใดในส่วนที่ได้ตราไว้แล้วในข้อบัญญัตินี้  หรือซึ่งขัดหรือแย้งกับข้อบัญญัตินี้  ให้ใช้ข้อบัญญัตินี้แทน
		ข้อ  ๔  ในข้อบัญญัตินี้
		สถานประกอบกิจการ การเคาะ ปะผุ พ่นสียานยนต์ หมายถึง สถานประกอบกิจการที่มีการเคาะ  ปะผุ  พ่นสียานยนต์  ทั้งหมดหรือที่มีการดำเนินการอย่างใดอย่างหนึ่งหรือหลายอย่างรวมกัน
		ข้อ  ๕  หลักเกณฑ์เกี่ยวกับสถานที่ตั้งของสถานประกอบกิจการ
		สถานประกอบกิจการต้องตั้งอยู่ห่างจากชุมชน ศาสนสถาน โรงพยาบาล สถานศึกษาสถานเลี้ยงเด็ก  สถานดูแลผู้สูงอายุ  หรือผู้ป่วยพักฟื้นหรือผู้พิการ หรือสถานที่อื่น ๆ ตามกฎหมายว่าด้วยโรงงานและกฎหมายอื่นที่เกี่ยวข้อง  ทั้งนี้  ในกรณีที่สถานประกอบกิจการที่ไม่เข้าข่ายเป็นโรงงาน  สถานประกอบกิจการนั้นจะต้องตั้งอยู่ห่างจากสถานที่ดังกล่าว ไม่น้อยกว่า ๕๐๐ เมตร ทั้งนี้ต้องไม่อยู่ในระยะที่อาจส่งผลกระทบต่อสุขภาพของประชาชน  และต้องมีระบบป้องกันผลกระทบต่อสุขภาพของประชาชนที่มีประสิทธิภาพ

-๒-
		ความในวรรคแรก  มิให้ใช้บังคับกับสถานประกอบกิจการที่ตั้งขึ้นก่อนวันที่ข้อบัญญัตินี้ใช้บังคับและมีข้อจำกัดเรื่องการย้ายสถานที่ตั้ง  ทั้งนี้  ต้องจัดให้มีระบบป้องกันผลกระทบต่อสุขภาพและเหตุรำคาญแก่ผู้อาศัยในบริเวณใกล้เคียงอย่างมีประสิทธิภาพ
		ข้อ  ๖  หลักเกณฑ์เกี่ยวกับสุขลักษณะของสถานประกอบกิจการ
อาคาร  ต้องมีความมั่นคง  แข็งแรง  และปลอดภัย
		พื้นอาคาร ต้องทำด้วยคอนกรีตหรือวัสดุอื่นใดที่แข็งแรง อยู่ในสภาพดี เหมาะสม  ปลอดภัย  และทำความสะอาดง่าย
		พื้นอาคารในส่วนที่ล้างรถ  ควรมีความลาดเอียงที่เหมาะสมสำหรับระบายน้ำจากการล้าง
		ผนังอาคาร  ต้องทำด้วยวัสดุที่แข็งแรง  และทำความสะอาดง่าย
		หลังคา  ต้องมุงด้วยกระเบื้องหรือวัสดุอื่นใดที่แข็งแรง  
		มีประตู  หรือทางเข้า - ออกสถานประกอบกิจการ ที่มีความกว้างเพียงพอกับการเข้า - ออกของยานพาหนะ  และการเคลื่อนย้ายในกรณีฉุกเฉิน
		มีการแบ่งพื้นที่ดำเนินกิจการแต่ละส่วนอย่างเป็นสัดส่วนและเหมาะสม  โดยบริเวณผสมสี  บริเวณพ่นสีและอบสียานยนต์  ต้องมีการแยกห้องอย่างชัดเจนเป็นห้องปิดมิดชิด  และจัดให้มีระบบระบายอากาศและบำบัดอากาศอย่างมีประสิทธิภาพ
		มีการระบายอากาศในอาคารโดยวิธีธรรมชาติหรือวิธีกลที่เหมาะสม
		ทำความสะอาด  และบำรุงรักษาอาคาร  รวมทั้งพื้นที่ใช้สอยอื่น  ๆ  อย่างสม่ำเสมอ
		ข้อ  ๗  หลักเกณฑ์เกี่ยวกับความปลอดภัยของเครื่องจักร เครื่องมือ เครื่องใช้  และอุปกรณ์
		เครื่องจักร  เครื่องมือ เครื่องใช้ และอุปกรณ์ รวมถึงสวิตช์และสายไฟต่าง ๆ ต้องติดตั้งหรือจัดเก็บอย่างเป็นสัดส่วน  เป็นระเบียบเรียบร้อย  ปลอดภัย  และบำรุงรักษาให้อยู่ในสภาพดี
		เครื่องจักร  เครื่องมือ  เครื่องใช้  และอุปกรณ์  ที่มีส่วนเป็นอันตราย  ต้องมีครอบป้องกันอันตราย
		เครื่องจักร  เครื่องมือ   เครื่องใช้  และอุปกรณ์ไฟฟ้าที่เปลือกนอกเป็นโลหะ  จะต้องติดตั้งอุปกรณ์ป้องกันอันตรายจากไฟฟ้าที่ได้มาตรฐาน  เช่น  สายดิน  และเครื่องตัดไฟรั่ว  เป็นต้น 
		การเดินสายไฟ  ต้องเดินสายไฟให้เรียบร้อย  หรือเดินในท่อร้อยสาย
		เครื่องจักร เครื่องมือ เครื่องใช้ และอุปกรณ์ ต้องได้รับการตรวจตราเป็นประจำหากพบการชำรุด  ต้องดำเนินการซ่อมแซมและแก้ไข  พร้อมทั้งต้องมีป้ายและสัญญาณเตือนกรณีเครื่องจักรชำรุดหรือขัดข้อง  เพื่อป้องกันมิให้เกิดอันตรายต่อผู้ปฏิบัติงาน
-๓-

		ข้อ  ๘  หลักเกณฑ์เกี่ยวกับการจัดการน้ำดื่ม  น้ำใช้  และสุขาภิบาลอาหาร
		จัดให้มีน้ำดื่มที่ได้คุณภาพตามมาตรฐานน้ำดื่มสำหรับบริการผู้ปฏิบัติงานอย่างเพียงพอ  และต้องตั้งอยู่ในบริเวณที่แยกออกจากบริเวณการผลิตโดยลักษณะการจัดบริการน้ำดื่มต้องปราศจากความสกปรกหรือการปนเปื้อน
		จัดให้มีน้ำใช้ที่สะอาด  และมีปริมาณเพียงพอสำหรับการใช้ในแต่ละวัน
		สถานประกอบกิจการที่มีโรงอาหารหรือห้องครัวที่จัดไว้ให้บริการแก่ผู้ปฏิบัติงาน  ต้องมีการดำเนินการให้ถูกต้องตามหลักสุขาภิบาลอาหาร
		จัดให้มีอ่างหรือที่ล้างมือ  พร้อมสบู่  ที่มีจำนวนเพียงพอและถูกสุขลักษณะ
		ข้อ  ๙  หลักเกณฑ์เกี่ยวกับการจัดการมลพิษทางอากาศ  และมลพิษทางเสียง 
		ห้องผสมสี พ่นสี และอบสียานยนต์ ต้องจัดให้มีระบบระบายอากาศ และระบบบำบัดอากาศที่มีประสิทธิภาพเพียงพอต่อการบำบัดฝุ่นละออง  สารอินทรีย์ระเหยง่าย  และผู้ประกอบกิจการจะต้องดำเนินการควบคุมและป้องกันมิให้เกิดผลกระทบจนเป็นเหตุรำคาญหรือเป็นอันตรายต่อสุขภาพของผู้ปฏิบัติงาน  และผู้อาศัยบริเวณใกล้เคียง พร้อมทั้งมีมาตรการในการควบคุมให้ผู้ปฏิบัติงานเปิดระบบระบายอากาศและระบบบำบัดอากาศขณะปฏิบัติงานทุกครั้ง  และให้ติดตั้งมิเตอร์ไฟแยกเฉพาะสำหรับระบบบำบัดอากาศ  เพื่อใช้ในการตรวจสอบว่าสถานประกอบกิจการมีการเดินเครื่องระบบบำบัดอากาศ ทั้งนี้ ห้ามทำการผสมสี  พ่นสี  และอบสียานยนต์นอกห้องดังกล่าวโดยเด็ดขาด
		มีการป้องกัน  ควบคุม  หรือบำบัดกลิ่นจากการประกอบกิจการที่มีประสิทธิภาพไม่ก่อให้เกิดเหตุเดือดร้อนรำคาญ  หรือส่งผลกระทบต่อสุขภาพแก่ผู้อาศัยในบริเวณใกล้เคียง
		มีการป้องกัน ควบคุมไอระเหยของสารเคมี และฝุ่นละออง จากการประกอบกิจการเพื่อไม่ให้เกินเกณฑ์มาตรฐานคุณภาพสิ่งแวดล้อม  ตามกฎหมายว่าด้วยการส่งเสริมและรักษาคุณภาพและสิ่งแวดล้อมแห่งชาติ  และกฎหมายอื่นที่เกี่ยวข้อง
		กรณีที่ระบบบำบัดอากาศเป็นแบบการใช้วัสดุดูดซับกลิ่นหรือสารอินทรีย์ระเหยง่าย  ให้ดำเนินการตรวจตราวัสดุดูดซับกลิ่นหรือวัสดุกรองฝุ่นละอองสีในห้องพ่นสีเป็นประจำ  หากพบการอุดตันของวัสดุดูดซับหรือวัสดุกรองฝุ่นละอองสีให้ทำการเปลี่ยนทันที  หรือเปลี่ยนตามกำหนดเวลา  พร้อมทั้งให้มีการบันทึกผลเพื่อให้สามารถตรวจสอบได้ตลอดเวลา
		จัดให้มีบริเวณหรือห้องสำหรับทำการเคาะ ปะผุยานยนต์ที่ปิดมิดชิด และมีการควบคุมระดับเสียงให้เป็นไปตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ และกฎหมายอื่นที่เกี่ยวข้อง
-๔-

		ข้อ  ๑๐  หลักเกณฑ์เกี่ยวกับการจัดการน้ำเสีย  มูลฝอย  ของอันตราย  และสิ่งปฏิกูล
		ต้องจัดให้มีรางหรือท่อระบายน้ำ  บ่อพัก  ที่มีขนาดเพียงพอ  โดยต้องจัดทำบ่อดักไขมันที่มีขนาดเพียงพอ
		มีการบำบัดหรือปรับปรุงคุณภาพน้ำเสียจากการประกอบกิจการ  ก่อนระบายลงสู่แหล่งน้ำสาธารณะ  ทั้งนี้  ให้เป็นไปตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ  และกฎหมายอื่นที่เกี่ยวข้อง
		จัดให้มีภาชนะรองรับที่เหมาะสมและเพียงพอกับปริมาณและประเภทมูลฝอย  มีการทำความสะอาดภาชนะรองรับ  และบริเวณที่เก็บภาชนะนั้นอยู่เสมอ  รวมทั้งมีการรวบรวมและกำจัดมูลฝอยที่ถูกสุขลักษณะ
		มีการจัดการกากของเสีย  สิ่งปฏิกูลหรือวัสดุที่ไม่ใช้แล้ว  หรือวัสดุที่เสื่อมคุณภาพจากกระบวนการผลิต  รวมทั้งวัสดุอื่น ๆ ที่อาจเป็นอันตรายต่อสุขภาพให้เป็นไปตามกฎหมายว่าด้วยโรงงานและกฎหมายอื่นที่เกี่ยวข้อง
		จัดให้มีห้องน้ำ  ห้องส้วม  และอ่างหรือที่ล้างมือ  พร้อมสบู่  ที่มีจำนวนเพียงพอและถูกสุขลักษณะ  ตั้งอยู่ในที่ที่เหมาะสม โดยจัดห้องส้วมแยกชาย – หญิง และมีจำนวนอย่างน้อยในอัตรา ๑ ที่ต่อผู้ปฏิบัติงานไม่เกิน ๑๕ คน อัตรา ๒ ที่ ต่อผู้ปฏิบัติงานไม่เกิน ๔๐ คน  อัตรา  ๓  ที่  ต่อผู้ปฏิบัติงานไม่เกิน  ๘๐  คน  และเพิ่มขึ้นต่อจากนี้ในอัตราส่วนที่  ๑  ที่  ต่อผู้ปฏิบัติงานไม่เกิน  ๕๐  คน
		ข้อ  ๑๑  หลักเกณฑ์เกี่ยวกับการป้องกันเหตุรำคาญ
		จัดให้มีมาตรการ  วิธีการ  หรือแนวทางปฏิบัติ  เพื่อป้องกันปัญหาเหตุรำคาญที่อาจส่งผลกระทบต่อสุขภาพและสภาพความเป็นอยู่โดยปกติแก่ผู้ปฏิบัติงานและผู้อยู่อาศัยในบริเวณใกล้เคียง
		ข้อ  ๑๒  หลักเกณฑ์เกี่ยวกับความปลอดภัย  อาชีวอนามัยและสภาพแวดล้อมในการทำงาน
		จัดให้มีทางหนีไฟ  หรือทางออกฉุกเฉิน พร้อมแผนผังแสดงโดยต้องมีป้ายแสดงให้เห็นชัดเจน
		จัดให้มีระบบสัญญาณแจ้งเหตุเพลิงไหม้และเครื่องดับเพลิงแบบเคลื่อนย้ายได้ตามกฎหมายว่าด้วยความปลอดภัย อาชีวอนามัยและสภาพแวดล้อมในการทำงานและกฎหมายอื่น ๆที่เกี่ยวข้อง ต้องมีการตรวจสอบเครื่องดับเพลิงอย่างน้อย  ๖  เดือน/ครั้ง  ทั้งนี้ให้มีการบำรุงรักษาตามข้อกำหนดของผู้ผลิต
		มีการฝึกอบรมการดับเพลิงขั้นต้นจากหน่วยงานที่ทางราชการกำหนดหรือยอมรับ  ให้แก่ผู้ปฏิบัติงานไม่น้อยกว่าร้อยละ  ๔๐ ของจำนวนผู้ปฏิบัติงานในแต่ละแผนกของสถานประกอบการนั้น  และจัดให้ผู้ปฏิบัติงานทุกคนได้รับการฝึกซ้อมดับเพลิงและการฝึกซ้อมอพยพหนีไฟพร้อมกันอย่างน้อยปีละหนึ่งครั้ง
-๕-

กรณีที่มีผู้ปฏิบัติงานตั้งแต่  ๑๐ คน  ขึ้นไป  ให้มีแผนป้องกันและระงับอัคคีภัย ทั้งนี้ให้เป็นไปตามกฎหมายว่าด้วยความปลอดภัย  อาชีวอนามัย  และสภาพแวดล้อมในการทำงาน  และกฎหมายอื่นที่เกี่ยวข้อง
		มีสถานที่จัดเก็บสารเคมีที่ใช้ในการประกอบกิจการ ที่มีความมั่นคง แข็งแรง ปลอดภัย  และแยกออกจากบริเวณการผลิตอื่น  ๆ  โดยต้องจัดให้มีป้ายแสดงชนิด  ประเภทของสารเคมีแต่ละชนิดไว้อย่างชัดเจน จัดให้มีบัญชีรายชื่อและเอกสารข้อมูลความปลอดภัยสารเคมี(SDS:safety data sheets)โดยเอกสารทั้งหมดให้แสดงเป็นภาษาไทย  จัดเก็บในที่เปิดเผยและเรียกดูได้ง่าย
		จัดให้มีแสงสว่างภายในสถานประกอบกิจการที่เพียงพอตามลักษณะงานตามกฎหมายว่าด้วยความปลอดภัย  อาชีวอนามัย  และสภาพแวดล้อมในการทำงาน  และกฎหมายอื่นที่เกี่ยวข้อง
		มีการควบคุมปริมาณฝุ่นละออง  และความเข้มข้นของสารเคมีในบรรยากาศการทำงาน  ให้เป็นไปตามกฎหมายว่าด้วยความปลอดภัย  อาชีวอนามัย และสภาพแวดล้อมในการทำงาน และกฎหมายอื่นที่เกี่ยวข้อง
		จัดให้มีมาตรการป้องกัน  ควบคุมปัญหาเสียงดังภายในสถานประกอบกิจการให้ได้มาตรฐาน  ตามกฎหมายว่าด้วยความปลอดภัยอาชีวอนามัยและสภาพแวดล้อมในการทำงาน และกฎหมายอื่นที่เกี่ยวข้อง
		จัดให้มีอุปกรณ์คุ้มครองความปลอดภัยส่วนบุคคล ให้เพียงพอและเหมาะสมตามลักษณะงาน  เช่น หน้ากากป้องกันกลิ่น ไอระเหยสารเคมี ที่ครอบหูหรือที่อุดหู  และแว่นตากรองแสง  เป็นต้น  และจัดให้ผู้ปฏิบัติงานได้รับการฝึกอบรมเกี่ยวกับวิธีการใช้และการบำรุงรักษาอุปกรณ์คุ้มครองความปลอดภัยส่วนบุคคล  ทั้งนี้ต้องมีมาตรการในการควบคุมให้ผู้ปฏิบัติงานสวมใส่อุปกรณ์คุ้มครองความปลอดภัยส่วนบุคคลตลอดเวลาการปฏิบัติงาน
		จัดให้มีคู่มือหรือเอกสารที่แสดงขั้นตอนการทำงานที่ปลอดภัยสำหรับผู้ปฏิบัติงาน และจัดเก็บให้เป็นสัดส่วน  ณ  จุดปฏิบัติงาน  ในที่เปิดเผยและเรียกดูได้ง่าย
		ข้อ  ๑๓  หลักเกณฑ์เกี่ยวกับสุขอนามัยของผู้ปฏิบัติงาน
		จัดให้มีการตรวจสุขภาพผู้ปฏิบัติงานแรกรับเข้าทำงาน  และผู้ปฏิบัติงานต้องได้รับการตรวจสุขภาพเป็นประจำทุกปี  และตรวจตามปัจจัยเสี่ยง ตามกฎหมายว่าด้วยความปลอดภัย  อาชีวอนามัย  และสภาพแวดล้อมในการทำงาน  
		ผู้ปฏิบัติงานได้รับการอบรมหรือให้ความรู้ก่อนเข้าปฏิบัติงาน  เช่น  ทักษะในการปฏิบัติงานอย่างปลอดภัย  สุขอนามัยส่วนบุคคล  และวิธีการปฐมพยาบาลเบื้องต้นเมื่อได้รับการเจ็บป่วยเนื่องจากการทำงาน   เป็นต้น  พร้อมทั้งมีการบันทึกผลการอบรมทุกครั้ง
-๖-

		จัดให้มีสถานที่ชำระล้างร่างกาย และชุดปฐมพยาบาลเบื้องต้น  ภายในสถานประกอบกิจการ
		กรณีที่มีเหตุฉุกเฉิน ต้องมีการดูแลผู้ประสบอุบัติเหตุหรือเจ็บป่วย รวมถึงมีการส่งต่อผู้ป่วยได้ทันที
		มีข้อบังคับกับผู้ปฏิบัติงาน  มิให้ดื่มเครื่องดื่มที่มีแอลกอฮอล์  ไม่สูบบุหรี่ หรือเสพสารเสพติด  และไม่รับประทานอาหารขณะปฏิบัติงาน
		ข้อ  ๑๔  หลักเกณฑ์เกี่ยวกับการป้องกัน  ควบคุม  สัตว์และแมลงพาหะนำโรค
		จัดให้มีมาตรการป้องกัน  ควบคุม  สัตว์และแมลงพาหะนำโรค  ในพื้นที่สถานประกอบการ
		ข้อ  ๑๕  ผู้ใดฝ่าฝืนหรือไม่ปฏิบัติตามข้อบัญญัตินี้  ต้องระวางโทษตามที่กำหนดไว้ในบทกำหนดโทษแห่งพระราชบัญญัติการสาธารณสุข  พ.ศ.  ๒๕๓๕
		ข้อ  ๑๖  ให้นายกองค์การบริหารส่วนตำบลควนพังเป็นผู้รักษาการให้เป็นไปตามข้อบัญญัตินี้  และให้มีอำนาจออกระเบียบ  ประกาศ  หรือคำสั่งเพื่อปฏิบัติการให้เป็นไปตามข้อบัญญัตินี้

